送范曙赴天雄李太尉辟命  其一
作者：石介
朝代：宋

paragraphs: 吾家泰山徂徠間，濃嵐潑翠粘衣冠。
君來訪我茅屋下，正值山色含春寒。
終日把酒對山坐，幾片山色落酒盤。
峯頭雲好望無倦，篘裏酒多傾不乾。
臨行再拜慇勤別，請我一言披心肝。
吾貧無錢以贈君，門前峨峨橫兩山。
願君節似兩山高，眼看富貴如鴻毛。